《赞天童觉和尚》
宋代·释法智

乌顶雪眉，云踪鹤态。
貌出正偏，见非向背。
芙蓉月照兮太白峰高，丹凤翔空兮琼林玉碎。
觌面分明，两彩一赛。

作者简介：释法智，俗姓柏，陕府（今河南陕县）人。于西京圣果寺祝发，习《华严》，弃谒南阳谨，次参大洪智，后依宏智正觉禅师。出居善权，次迁金粟。为青原下十四世，天童宏智正觉禅师法嗣。《嘉泰普灯录》卷一三、《五灯会元》卷一四有传。今录诗九首。